**Nota informativă**

la proiectul Regulamentului privind evidenţa contabilă a plantaţiilor viticole în procesul plantării, exploatării şi defrişării acestora

Proiectul Regulamentului privind evidenţa contabilă a plantaţiilor viticole în procesul plantării, exploatării şi defrişării acestora (în continuare – Regulament) este elaborat în temeiul prevederilor Legii viei şi vinului nr. 57-XVI din 10 martie 2006 cu modificările şi completările operate prin Legea nr. 262 din 16 noiembrie 2012, Legii contabilităţii nr. 113-XVI din 27 aprilie 2007 şi standardelor de contabilitate, inclusiv, SNC „Particularităţile contabilităţii în agricultură”, aprobat prin Ordinul Ministrului Finanţelor nr. 118 din 06 august 2013, şi se extinde asupra tuturor entităţilor, indiferent de tipul de proprietate şi forma juridică de organizare, care desfăşoară activităţi în sectorul viticulturii.

Obiectivul Regulamentului constă în stabilirea modului de contabilizare a plantării, exploatării şi defrişării plantaţiilor viticole, fiind expus modul de contabilizare a costurilor privind înfiinţarea plantaţiilor viticole, exploatarea viei roditoare şi cheltuielile de defrişare, detaliat pentru fiecare din procese şi metodele de determinare a costului produselor (strugurilor) obţinute de la plantaţii.

Totodată, este redat modul de recunoaştere şi contabilizare a subvenţiilor aferente înfiinţării plantaţiilor viticole, pentru sistemele de irigare şi instalaţiile antiîngheţ şi antigrindină, precum şi cele pentru acoperirea cheltuielilor de defrişare a plantaţiilor viticole vechi.

Regulamentul prevede modul de contabilizare atît pentru entităţile specializate în creşterea şi îngrijirea plantaţiilor viticole, cît şi pentru cele ce nu sînt specializate în acest domeniu, specificînd modul de contabilizare în fiecare din momentele-cheie ce apar pe parcursul desfăşurării activităţii.

Toate etapele de contabilizare a plantaţiilor viticole (înfiinţarea, exploatarea şi defrişarea), desfăşurate în Regulament, sînt însoţite de exemple practice, în scopul facilitării perceperii informaţiei redate.

De asemenea, Regulamentul prevede o serie de anexe, acte care se întocmesc pentru etapele specifice, începînd cu înfiinţarea şi finalizînd cu defrişarea plantaţiilor viticole (Act pivind înfiinţarea plantaţiei viticole (de plantare a viţei de vie), Act privind recepţionarea plantaţiei viticole în primul an de vegetaţie, Act de trecere a plantaţiei viticole în categoria de plantaţie viticolă în proces de restabilire sau reconstrucţie, Act de amînare a trecerii plantaţiei viticole tinere dintr-o categorie de vîrstă în alta, Act de trecere a plantaţiei viticole tinere în plantaţie viticolă pe rod, Act de casare a plantaţiei viticole, Act de defrişare a plantaţiei viticole), fiecare fiind întocmit de o comisie specială şi aprobat de către conducătorul entităţii.

**VICEMINISTRU Victor BARBĂNEAGRĂ**